Gexa (organizzaçion)

**Gexa**. O termine ἐκκλησία, che into grego clascico o denotta un'assemblea politica, o l'è dœuviao inte parte ciu recente da verscion grega de l'Antigo Testamento dîta "di Settanta", comme equivalente di termini ebraichi *qāhāl* e *‛ēdāh*, che indican l'"adunança" do poppolo d'Israele, ossæ una societæ religioza e politica a-o tempo mæximo. In atre parte da mæxima verscion questi termini son reixi con συναγωγή "reünion". Mentre o vocabolo "scinagoga" o l'è arestao in uzo fra i Ebrei segge co-o scignificao de "riunion" (e quindi de "societæ") religioza, segge con quello de "lœugo dove riunîse", da-i crestien l'è stæto adotao *ecclesia* pe indicâ segge e so reünioin religiose e a societæ di fedeli (tanto universâ quanto locâ, de 'na determinâ çitæ ò region, pe-a quæ s'atrœuva ascì o termine παροικία, onde "parrocchia") segge o lœugo into quæ quelle se çelebran.

## A Gexa comme societæ religioza
A differençiaçion tra societæ çivî (elemento uman e naturâ) e societæ religioza (elemento divin e sorvenaturâ) e a difficortæ de intendili tutti doi comme êsençiæ se son espresse in moddo despægio inte conceçioin da Gexa: arcuñe han sottolinniao o primmo elemento, fando da Gexa a societæ di "santi" ò di "predestinæ", societæ prevalentemente ò ascì escluxivamente mistega e invixibile; atre invece, partindo da de conscideraçioin despægie ravizan inta Gexa una societæ meramente umaña, giuridica e gerarchica, in continnoa evoluçion. Se capisce che e despægie dotriñe circa a Gexa, a so natua e constituçion, son streitamente ligæ a l'insemme de dotriñe teologiche; da questo ascì dipende l'importança che into complesso de discipliñe teologiche assumme l'ecclexiologia e l'utilitæ che-o studio de dotriñe relative a-a Gexa professæ da-i diferenti gruppi crestien o presenta pe 'na caratterizzaçion di gruppi mæximi. 

Otr'a ço pe-a natua mæxima do crestianeximo l'è da tegnî presente che ciascuña confescion crestiaña a se presenta comme vea (se no sempre comme l'unica) Gexa, erede e continuatrixe aotentica de l'œuvia de Gexo Criste e di apostoi; e che, d'atra parte, pe quante riguarda ascì l'organizzaçion, s'è sviluppao varri scistemi, che in çerto moddo riflettan i tipi fondamentæ de l'organizzaçion politica: monarchía, aristocraçía, democraçía. A-i doi urtimi corisponde l'episcopalismo, o presbiteianismo e o congregaçionalismo.

Segondo a dotriña cattolica l*'Ecclesia Christi*, a comunitæ di ciammæ da Dê, l'è una comistion tra 'na comunitæ esterna de soggetti che professan a mæxima fe', parteçipan a-i mæximi sacramenti e tendan a-a realizzaçion di mæximi fin spiituæ sotta a poistæ do roman pontefixe, e 'na realtæ interiô (corpo mistego de Criste), ch'a l'ha a-o so centro un elemento invixibile e divin. A Gexa catollica a l'è 'na societæ giuridicamente perfetta (in quante a no riçeive da nisciun o so poei) e aotosuffiçente. A l'è 'na societæ ecclexiâ, o quæ imperativo primmaio o l'è a sarveçça di añime. E so finalitæ son essençialmente spiituæ, ossæ custodî e mostrâ e realtæ rivelæ, condue i ommi a seguî e lezze de Dê, perfeçionâ e rende ciu efficienti e struttue da Gexa, gerarchicamente inteize. 

A Gexa a no g'ha di fin politichi, economichi ò sociæ, proppi da comunitæ çivî e politica, da quæ a Gexa a l'è indipendente e aotonnoma. Giuridicamente a Gexa a l'è una struttua originaia no derivâ e no territoriâ, percose no ligâ a-o dæto territoriâ particolâ ò circoscrita, ma a l'è 'na realtæ universâ. A l'è âtrescì aotosuffiçente in sce-o cian economico, e a l'è dotâ de soggettivitæ direttamente derivâ da-o drito divin, sença necescitæ de 'n riconoscimento ò de 'n atto de l'aotoritæ çivî. Connaturâ a-o mæximo concetto de *Ecclesia Christi* a l'è a subordinaçion di fedeli a-i legittimi pastoî (coscì díta sacra gerarchía), titolæ de fonçioin gerarchiche de mostrâ, santificâ e governâ o poppolo de Dê, fonçioin derivæ direttamente da l'attivitæ de Criste e in base a-e quæ se parla de constituçion gerarchica da Gexa. Quest'urtima a se deve tuttavia armonizzâ co-o prinçipio de ingoança di fedeli, pe-o quæ tutti i fedeli (da-o pappa a-o neobattezzao) son pægi ape' da vocaçion, da santitæ, da dignitæ di crestien e de l'œuvia de comuña edificaçion da Gexa, pe-a quæ tutti han pægi driti e dovei, sarvo che no rivestan de particolæ qualifiche che importan un *status* despægio.

## Gexa e Stato
### Scistemi teorichi e dotriñe
O regolamento di rapporti fra a societæ religioza e quella çivî o riveste un'importança politica speçiâ inta vitta de tutti i poppoli, ma a-a dreitua a n'accatta uña fondamentâ con l'avento do crestianeximo e da Gexa cattolica. A dotriña dominante a s'è da tempo orientâ into senso de concepî i raporti fra Gexa e Stato in sce-a base de 'n schema logico, ch'o distingue ançitutto o scistema d'union da quello de separaçion fra i doi enti. 

O scistema d'union o pœu êse a so votta de subordinaçion ò de coordinaçion. O scistema de subordinaçion da Gexa a-o Stato o s'è attoao traverso doe forme distinte in despægi Stati e periodi da stoia: s'ha o cezaropapismo aloaché l'organizzaçion e o governo da Gexa son conscideræ comme un rammo de l'aministraçion pubbrica (Gexa de Stato) e o cappo do Stato o l'è into mæximo tempo cappo da Gexa (cesare e pappa: *imperator ac sacerdos*); s'ha o giurisdiçionalismo quande o Stato, mentre o concede di favoî e di privilegi a-a Gexa, o n'invadde a sfea de competença estendendo i poei da so sovranitæ territoriâ in sce-i raporti esterioî ecclexiasteghi (inte l'ambito do giurisdiçionalismo, e varrie manifestaçioin do scistema de subordinaçion da Gexa a-o Stato che s'en attoæ, specce doppo a Riforma, inti varri Stati Œüropei, son stæte riportæ co-i nommi de gallicanismo in França, febronianismo e gioxeppinismo in Aostria, regalismo in Spagna, erastianismo in Inghiltæra, leopoldismo in Toscaña, tanuccismo a Nappoli ecc.). O scistema da subordinaçion do Stato a-a Gexa o vegne intezo segondo træ forme de poistæ eclexastega in sce-e cose temporæ: 

* a) segondo a *potestas directa* (teocraçía, ierocraçía, scistema teocratico-papâ), a Gexa a l'è l'unica, legittima monarchía ch'a l'exerçita a sovranitæ pe mezo do pontefixe, quæ so cappo vixibile e vicaio de Criste in Tæra;
* b) segondo a *potestas indirecta*, o pappa o no g'ha o poei diretto inte cose temporæ di stati, ma soltanto quello de emanâ e lezze ritegnue necessaie pe-i interesci spiituæ da Gexa e pe coreze e abrogâ e lezze çivî a questa dannose;
* c) in base a-a *potestas directiva*, forma amermâ, de votte confuza co-a precedente, o pontefixe o no pœu emanâ de lezze obrigatoie pe-i çittadin e abrogâ quelle contraie a-i interesci da Gexa, ma solo dizaprovâ queste e obrigâ i Stati a emanâ de determinæ lezze.

Co-o scistema da coordinaçion di poei, a Gexa e o Stato se conscideran comme societæ do pâo sovrañe rispettivamente into campo spiituâ e inte quello temporâ; questo scistema o s'attoa praticamente mediante i concordæ, saiv'a dî con l'instaoraçion de 'n raporto formâ de paitæ fra e doe âte Parte contraente, ch'a doviæ fondâse sostançialmente in sce 'n sprito de conlaboaçion pe o regolamento de muttuo accordio de coscì díte *[[res mixtae]]*. 

In contrapoxiçion a-i varri scistemi unionisteghi se poñe quello da separaçion fra a Gexa e o Stato, o quæ concetto giuridico o l'ha dæto lœugo a de noteive diverzençe dotrinæ pe-a so determinaçion. I scistemi de relaçion fra Stato e Gexa (ciu propiamente fra o Stato e e confescioin religiose) se distinguan ascì, da 'n ponto de vista sostançiâ ançichè formâ, in confescionismo e laicismo ò laicitæ do Stato, fondao in sce-o prinçippio de l'assolua astræta ingoança de tutte e confescioin religiose ape' de lezze e quindi in sce-a completa libertæ de consciença (pe-i credenti e pe-i atei) e de curto. 

## Stoia
Inte l'antighitæ no existeiva, in genere, una distinçion fra i doi poei, çivî e religiozo, percose o Stato o l'asciorbiva inta so organizzaçion tutta l'attivitæ di so sudditi. L'indipendença di doi poei a nascette da l'afermâse do crestianeximo, con l'exigença de 'n'aotonomia da vitta spritoâ. Ne derivò un contrasto co-a politica de l'Impeo roman pe l'imposcibilitæ che o crestianeximo, pù ossequente verso i aotoritæ constituie ("dæ a-o Çesao ço chi è do Çesao"), se sottomettesse a-i exigençe do curto ófiçiâ do Stato. Con l'editto de Milan de Constantin e Liçinio (313) avègne o primmo riconoscimento do drito d'existença pe-o crestianeximo, che da pœu, da questa iniçiâ condiçion de tollerança a passò progrescivamente a 'n tratamento privilegiao, finché o vègne religion do Stato. Servindose da Gexa comme fattô politico, i imperoei attuon inte l'Impeo d'Oriente un scistema çezaropapistego, contrastante co-a gioza difeiza da proppia libertæ fæta da-a Gexa in Occidente, in virtù do crescente prestigio do trono papâ. Ne sccioì l'antagonismo fra Stato e Gexa, e quæ prinçipæ manifestaçioin inta stoia medievâ fun inte l'XI secolo a lotta pe-e investitue e inti doi secoli seguenti e lotte fra i varri pontefixi e i imperatoî Federigo I e Federigo II, tra o Bonifaçio VIII (bolla *[[Unam Sanctam Ecclesiam|Unam sanctam]]* do 13 novembre 1302) e o Feipo o Bello, re de França. L'aotoritæ pontifiççia a subì un declin co-o transfeimento da sede apostolica a Avignon e co-o scisma d'Occidente, duante o quæ i Stati sostègnan e tendençe episcopæ, afermæse inti Concili de Piza (1409), de Constança (1411-18) e de Baxilea (1431), e amion a-a naçionalizzaçion da Gexa traverso l'afermaçion de 'na competença religioza di sovren e de l'indipendença di veschi da-o governo centrâ da Gexa. Questi prinçipi parsan trionfâ inta Gexa gallicaña co-a *[[Pragmatica sanctio]]* de Bourges do 1438 e se consolidon into XVI secolo, co-a Riforma protestante e a constituçion de Gexe naçionæ con a cappo i sovren temporæ segondo a mascima "*[[Cuius regio, eius religio|cuius regio, illius est religio]]*". A perscistença de l'aotoritæ papâ a sarvò l'unitæ da Gexa universâ inti Stati cattolichi, ma a no l'ariescì a impedî che i Stati, fætise indipendenti inte cose temporæ, esplichessan un'ingerença inte cose spritoæ ascì. Se vègne coscì formando i ordinamenti inspiæ a 'n regimme de subordinaçion da Gexa a-o Stato sotte forma de "teritoialismo" eclexastego inti Stati protestanti e de "giurisdiçionalismo" (variamente denominao) inti Stati cattolichi, italien e strangê. A Gexa a ricorse aloa largamente a-i concordæ, che vègnan frequenti, in campo œüropeo, succescivamente a-a codificaçion do drito canonnego (1917). Doppo o Concilio Vatican II a Gexa a l'ha stipulao ò rivedúo oltre 30 concordæ e acordi parçiæ sciu distinte mateie. 

In Italia, segondo a Constituçion, a poxiçion da Gexa cattolica a l'è consciderâ a parte da quella di atre confescioin. Pe-a primma l'art. 7 o dispoñe che-o Stato e a Gexa cattolica son, ciaschedun into proppio orde, indipendenti e sovren; i so rapporti son regolæ da-i Patti Lateranensci, a-i quæ ha aportao de modifiche consensoæ un nœuvo acordio tra a Santa Sede e a Repubbrica italiaña, firmao o 18 de frevâ do 1984. Pe i culti acattolichi l'art. 8 da Constituçion italiaña o dispoñe che e confescioin religiose despægie da-a cattolica g'han o drito d'organizzâse segondo i proppi statuti, in quante no contrasten con l'ordenamento giuridico italian.

Categorîa:Crestianeximo